KIRJALLINEN KYSYMYS E-1468/98

esittäjä(t): Rosemarie Wemheuer (PSE) komissiolle

(13. toukokuuta 1998)

Aihe: Virkamiesten vastuu

EY:n varainhoitoasetuksen 73 artiklan mukaan tulojen ja menojen hyväksyjään voidaan kohdistaa kurinpitomenettely tai hänet voidaan saattaa korvausvelvolliseksi, kun hän toteaa perittävät saatavat tai antaa perintämääräyksen, tekee menositoumuksen tai allekirjoittaa maksumääräyksen noudattamatta varainhoitoasetusta ja sen soveltamista koskevia sääntöjä. Samoin menetellään myös, kun tulojen ja menojen hyväksyjä ei perusteluitta laadi saatavia koskevaa asiakirjaa tai antaa sen viivästyneenä. Samankaltaisesta varainhoidon valvojan ja tilinpitäjän vastuusta on määräykset 74 ja 75 artiklassa. Henkilöstösääntöjen 22 artiklan mukaan virkamies voidaan velvoittaa korvaamaan kokonaan tai osittain yhteisöjen kärsimä vahinko, joka johtuu hänen tehtäviään suorittaessaan tai niiden yhteydessä tekemästään vakavasta virheestä.

1. Miten monessa tapauksessa - oikeusperustan mukaan eriteltyinä - komissio on viimeisen kymmenen vuoden aikana käyttänyt näitä valtuuksiaan?

2. Millaisia summia tällä tavoin on saatu perittyä ja palautettua yhteisön kassaan?

3. Kuinka monissa tapauksissa ryhdyttiin - sen lisäksi että vaadittiin rahallista korvausta - myös kurinpidollisiin toimiin?

4. Mitä periaatteita komissio tällaisissa tapauksissa noudattaa ja miten tärkeänä se pitää tällöin syyllisyyden astetta (tahallisuus, eriasteinen huolimattomuus)?

5. Miten näistä sanktioista vastaavat osastot saavat tiedon tällaisista tapauksista, joihin on sovellettava virkamiesten vastuuta koskevia määräyksiä? Mikä rooli varainhoidon valvojalla ja tilintarkastustuomioistuimella on tässä yhteydessä?

6. Mitä määräyksiä yllä mainittujen normien käytöstä ja niiden yhtäläisestä soveltamisesta kaikkiin työntekijöihin (virka-asemasta riippumatta) on olemassa?

7. Olenko oikeassa otaksuessani, että asiasta vastaava osasto esittää mainitut korvausvaatimukset täysin riippumattomasti ja henkilöön katsomatta?

Komission jäsenen Erkki Liikasenkomission puolesta antama vastaus

(7. heinäkuuta 1998)

Henkilöstösääntöjen 22 artiklaa ja varainhoitoasetuksen 73, 74 ja 75 artikloita(1) ei ole kymmenen viime vuoden aikana käytetty oikeusperustana korvausten perimiseksi yhteisön talousarvioon komission virkamiehiltä tai toimihenkilöiltä. Komissio on sitä vastoin soveltanut Belgian lainsäädäntöä nostamalla siviili- ja sen jälkeen vahingonkorvauskanteen siviilituomioistuimessa.

Erityisesti henkilöstösääntöjen 87, 88 ja 89 artiklojen mukaan kurinpidollisissa rikkomuksissa voi olla eri syyllisyysasteita, mutta niissä ei määritellä perusteita, jotka on otettava huomioon syyllisyysastetta arvioitaessa. Nimittävällä viranomaisella on siis asiassa harkintavaraa.

Varainhoidon valvojalle ei ole määrätty erityistä roolia näissä tapauksissa. Niinpä varainhoidon valvojan on toimittava varainhoitoasetuksessa, erityisesti sen 28, 29, 36, 37, 38, 39 ja 47 artikloissa, säädetyllä tavalla.

Nimittävä viranomainen saa tiedon tapauksista eri tavoin: virkateitse, osastojen yleisestä tarkastuksesta vastaavan osaston (IGS) tutkimuksesta, Petostentorjunnan koordinointi -yksiköstä (UCLAF), oikeusviranomaisilta tai minkä tahansa muun laillisesti hyväksyttävän toimen kautta, joka ei ole ristiriidassa puolustautumisoikeuksien kanssa. Tässä yhteydessä on kiinnitettävä huomiota 76 artiklan uuteen 2 alakohtaan, sellaisena kuin se on varainhoitoasetuksen(2) seitsemänsissä muutoksissa, jossa säädetään, että "kurinpito- tai korvausvelvollisuuden alaisten vastuiden selvittämismenettelyn käynnistämisestä vastaavan viranomaisen on saatava kaikki asiaankuuluvat tiedot, mukaan lukien varainhoidon valvojan mahdolliset kertomukset ja kieltäytymiset hyväksymismerkinnän antamisesta".

Varainhoidon valvojalla ja tilinpitäjällä on velvollisuus välittää vastuussa olevalle pääjohtajalle ja/tai nimittävälle viranomaiselle kaikki tiedot, joiden perusteella on oikeutettua soveltaa varainhoitoasetuksen 73-75 artikloita ja henkilöstösääntöjen 22, 87, 88 ja 89 artikloita.

Henkilöstösäännöissä kurinpitomenettelystä säädetään VI osastossa "Kurinpitomenettely" (86-89 artiklat), liitteessä IX "Kurinpitomenettely" sekä yhteisön muuhun henkilöstöön sovellettavien palvelussuhteen ehtojen 49, 50 ja 50 a artikloissa väliaikaisten toimihenkilöiden osalta ja 76 ja 77 artikloissa ylimääräisten toimihenkilöiden osalta.

Vastaus arvoisan parlamentin jäsenen viimeiseen kysymykseen on myönteinen.

(1) EYVL L 356, 31.12.1977.

(2) KOM(97) 542 lopullinen.